Jens Vibjerg (V), 2005-05-10:
Jeg er enig i, at uddannelse og opkvalificering også er vigtige værktøjer, men vi skal se tingene i sammenhæng, for alle værktøjer har deres berettigelse i forskellige situationer.
Jeg har svært ved at sætte mig ind i den radikale tankegang om, at det er forfærdeligt at have et måltal.
Når vi har nogle ordninger, som vi alle er enige om er en stor succes, er det vel rimeligt, at vi også prøver at bruge de ordninger i en vis udstrækning, og at vi sætter os nogle mål for, hvor meget vi gerne vil bruge de ordninger netop for at hjælpe de ledige tilbage på arbejdsmarkedet.
Jeg har altså svært ved at forstå den radikale tankegang om, at man bare skal sige, at vi har nogle værktøjer, men at vi i øvrigt er ligeglade med, hvor meget de bliver brugt.
Det giver anledning til at sætte fokus på løntilskudsordningen.
Men præmissen i forespørgslen, at ordinære job i stigende omfang omdannes til job med løntilskud, accepterer jeg nu ikke umiddelbart.
Det behøver vi nu ikke bruge så meget krudt på her i dag, for omfanget får vi jo tal for, når de undersøgelser, ministeren lige har fortalt om, bliver iværksat og resultaterne foreligger.
Lad mig dog sige, at misbrug af løntilskudsordningen kan og vil vi i Venstre ikke acceptere.
Det vil vi ikke, fordi det er helt vanvittigt at konvertere ordinære job til løntilskudsjob.
Det er jo god liberal politik.
Endelig vil det miskreditere løntilskudsjob.
Det sidste vil være en katastrofe for de ledige, specielt de ledige, der er kommet længere væk fra det ordinære arbejdsmarked.
Vi har selvfølgelig alle hørt eksempler, der tyder på misbrug eller fortrængning, om man vil, og det vil vi som sagt ikke acceptere, og jeg vil gerne benytte lejligheden til her fra Folketingets talerstol at sige til de kommuner, der enten misbruger eller påtænker at misbruge ordningen, at det vil vi bare ikke acceptere.
Så enkelt er det.
Løntilskudsordningen er det mest effektive middel vi har til at hjælpe de ledige, der er lidt længere eller langt væk fra arbejdsmarkedet, i arbejde eller tilbage i ordinær beskæftigelse efter en ledighedsperiode.
Alle, der ønsker at give de ledige de bedste chancer for at komme i arbejde, kan kun have en interesse i at bevare ordningen.
At den mest effektive ordning så også er en relativt billig ordning, gør vel ikke noget.
I det hele taget er vi i Venstre meget optaget af at nedbringe antallet af ledige og specielt længerevarende ledige.
Det at være væk fra arbejdsmarkedet i længere tid er for mange mennesker så alvorligt både økonomisk og socialt, at vi skal gøre, hvad vi kan, for at sikre flest mulige i arbejde først og fremmest i almindelige job.
Derfor har regeringen også taget en lang række initiativer til at sikre en høj beskæftigelse.
Når ulykken sker, at man mister sit arbejde, er det vigtigt, at vi er klar med de initiativer, der hurtigst og mest effektivt sikrer folk en tilbagevenden til det ordinære arbejdsmarked.
Her er løntilskud et af de bedste redskaber, som vi skal sikre, men uden misbrug.
Det har partierne bag »Flere i arbejde« taget et ansvar for, det vil vi fortsat gøre, og derfor skal jeg på vegne af forligspartierne bag »Flere i arbejde« – altså Venstre, Socialdemokratiet, Dansk Folkeparti, Det Konservative Folkeparti og Det Radikale Venstre – fremsætte følgende:
Forslag til vedtagelse
»»Flere i arbejde« sætter fokus på aktivering på rigtige arbejdspladser og er målrettet ordinære job.
Det er den enkelte ledige, der er udgangspunktet for indsatsen.
Erfaringen viser, at løntilskud ofte vil være det mest effektive redskab til at bringe den ledige i ordinær beskæftigelse.
Andre gange går vejen til beskæftigelse via uddannelse og opkvalificering.
Løntilskudsordningen har fra starten indeholdt en række regler, der skal sikre mod misbrug af ordningen.
Statsrevisorerne har i deres beretning fra februar 2005 udtrykt kritik af statens administration af reglerne.
Kritikken har øjeblikkelig medført opstramninger i administrationen.
For at få vished for, at løntilskud ikke fortrænger ordinære job, heller ikke i den kommunale sektor, har regeringen iværksat analyser heraf.
Hvis undersøgelserne viser, at der sker fortrængning, vil der selvfølgelig ske den nødvendige tilpasning af løntilskudsreglerne.«